Tere hommikust, austatud Riigikogu! Alustame täiskogu V istungjärgu 9. töönädala teisipäevast istungit. Soovime palju õnne sünnipäevaks Mart Nutile, kes täna alustab oma isiklikku järjekordset aastaringi ümber päikese. [[Aplaus.]] Kas kellelgi on soovi üle anda eelnõusid või arupärimisi? Ei ole. Palun teeme kohaloleku kontrolli! Istungist võtab osa 73 Riigikogu liiget, puudub 28.
Tänane esimene päevakorrapunkt on Vabariigi Valitsuse algatatud pakendiseaduse muutmise seaduse eelnõu 358 kolmas lugemine. Kas fraktsioonidel on soovi avada läbirääkimisi? Suminat arvestades peaks olema. Sumin jäi vaiksemaks. Panen hääletusele Vabariigi Valitsuse algatatud pakendiseaduse muutmise seaduse eelnõu 358. Palun võtta seisukoht ja hääletada! Eelnõu poolt hääletas 68 ja vastu oli 6 Riigikogu liiget. Seadus on vastu võetud.
Järgmine päevakorrapunkt on majanduskomisjoni algatatud raudteeseaduse ja ühistranspordiseaduse muutmise seaduse eelnõu 398 esimene lugemine. Palun ettekandeks kõnetooli majanduskomisjoni liikme Erki Savisaare!
Austatud juhataja! Lugupeetud Riigikogu! Majanduskomisjon algatas raudteeseaduse ja ühistranspordiseaduse muutmise seaduse eelnõu. Põhjused on üsna tehnilised. Raudteeseaduse muutmine on tingitud vajadusest täpsustada Euroopa Parlamendi ja nõukogu direktiivi 2007/59/EÜ ühenduse raudteesüsteemis vedureid ja ronge juhtivate vedurijuhtide sertifitseerimise kohta ning Euroopa Parlamendi ja nõukogu direktiivi 2012/34/EL, millega luuakse ühtne Euroopa raudteepiirkond, ülevõetavaid sätteid. Sätete mittekohasele ülevõtmisele on juhitud tähelepanu Euroopa Komisjoni EU Piloti päringus nr 7110/14 ja EU Piloti päringus nr EUP(2016)9115. Olemuslikult on muudatused suure mõjuta ega eelda normi adressaadilt oma käitumise muutmist. Ühistranspordiseaduses rakendatakse Euroopa Parlamendi ja nõukogu määruse (EL) nr 181/2011, mis käsitleb bussisõitjate õigusi ning millega muudetakse määrust (EÜ) nr 2006/2004, artikli 2 lõigetes 4 ja 5 lubatud erandit. Eelnõu ja selle juurde esitatud seletuskirja teksti on koostanud Majandus- ja Kommunikatsiooniministeerium ning algataja on kokkuleppe järgi majanduskomisjon. Lühidalt kokku võttes on eelnõu eesmärk likvideerida puudused, mis on leitud meie seadustest. Aitäh!
Kas on küsimusi? Ei ole. Aitäh ettekandjale! Teie soovi korral avan läbirääkimised, kus fraktsioonide esindajatel on võimalus esineda. Kõnesoove ei ole. Juhtivkomisjoni ettepanek on eelnõu 398 esimene lugemine lõpetada. Esimene lugemine on lõpetatud. Määran eelnõule 398 muudatusettepanekute esitamise tähtajaks 4. aprilli kell 12. Austatud kolleegid, tänane istung on lõppenud. Soovin teile edukat ja toimekat tööpäeva jätku! Istungi lõpp kell 10.07.